שגיאות פרמטריות בתבנית:מקורות   
פרמטרי חובה [ נושא ] חסרים 


באנליזה מרוכבת, **משפט ליוביל** אומר כי פונקציה מרוכבת שלמה (כלומר, פונקציה שהולומורפית בכל המישור המרוכב) וחסומה חייבת להיות קבועה. בין שימושיו של משפט זה ניתן למנות הוכחה אלגנטית של המשפט היסודי של האלגברה והוכחה אלגנטית לכך שספקטרום של אופרטור איננו ריק.

גרסה מוקדמת של המשפט הוכחה לראשונה על ידי ז'וזף ליוביל ב-1847 והמשפט המלא הוכח על ידי אוגוסטן לואי קושי.

הוכחה
-----

הוכחת המשפט מבוססת על שימוש בנוסחת האינטגרל של קושי. באמצעות הנוסחה מעריכים את הנגזרת של הפונקציה בכל נקודה. בשל שלמות הפונקציה, ערך הנגזרת נתון על ידי אינטגרל סגור על מעגל סביב הנקודה שמחשבים את הנגזרת בה. ערך האינטגרל הולך וקטן כאשר מגדילים את רדיוס המעגל, וערך הנגזרת קטן מערך האינטגרלים על כל אחד מהמעגלים, ומכאן מסיקים כי בהכרח ערך הנגזרת הוא 0. מכיוון שערך הנגזרת של הפונקציה הוא 0 בכל נקודה, היא חייבת להיות קבועה.

על פי נוסחת קושי מתקיים:
{\displaystyle f'(z)={\frac {1}{2\pi i}}\oint \_{\left|t-z\right|=R}{\frac {f(t)dt}{(t-z)^{2}}}}.

נפעיל ערך מוחלט על שני האגפים:

{\displaystyle |f'(z)|=\left|{\frac {1}{2\pi i}}\oint \_{\left|t-z\right|=R}{\frac {f(t)dt}{(t-z)^{2}}}\right|\leq {\frac {1}{2\pi }}\oint \_{\left|t-z\right|=R}{\frac {|f(t)||dt|}{(|t-z|)^{2}}}\leq {\frac {1}{2\pi }}\oint \_{\left|t-z\right|=R}{\frac {M|dt|}{R^{2}}}}.

המעבר האחרון מוצדק בכך שהפונקציה שלנו חסומה, כלומר מתקיים {\displaystyle \ \left|f(z)\right|\leq M} לכל נקודה במישור עבור {\displaystyle \ M} מסוים, ובכך שאנו לוקחים את האינטגרל על מעגל, ולכן מתקיים {\displaystyle \ |t-z|=R}.

אינטגרל של פונקציה קבועה על מעגל שווה להיקפו, ולכן נקבל: 

{\displaystyle {\frac {1}{2\pi }}\oint \_{\left|t-z\right|=R}{\frac {M|dt|}{R^{2}}}={\frac {1}{2\pi }}\cdot {\frac {M\cdot 2\pi R}{R^{2}}}={\frac {M}{R}}}.

וזה נכון עבור כל מעגל שניקח סביב הנקודה {\displaystyle \ z}, בגלל שהפונקציה הולומורפית בכל המישור.

לכן קיבלנו כי לכל {\displaystyle \ \varepsilon >0} קיים {\displaystyle \ R} גדול דיו כך שיתקיים {\displaystyle \ |f'(z)|\leq {\frac {M}{R}}<\varepsilon }, ולכן בהכרח מתקיים {\displaystyle \ |f'(z)|=0}, וזה מתקיים רק כאשר {\displaystyle \ f'(z)=0}, וזה בדיוק מה שרצינו להוכיח.

הכללות וחיזוקים
---------------

* תהי {\displaystyle f} שלמה, ולכל {\displaystyle r>0} נגדיר: {\displaystyle M\_{f}(r)={\underset {|z|=r}{max}}{|f(z)|}} ו- {\displaystyle A\_{f}(r)={\underset {|z|=r}{max}}{|Re(f(z))|}}.

אם קיימים {\displaystyle C>0,a>0} ממשיים כך ש- {\displaystyle {M}\_{f}(r)\leq C{r}^{a},r\rightarrow \infty } או {\displaystyle {A}\_{f}(r)\leq C{r}^{a},r\rightarrow \infty },
אז {\displaystyle f} פולינום ממעלה {\displaystyle \left\lfloor a\right\rfloor } (הערך השלם של {\displaystyle a}). (משפט ליוביל מתקבל כאשר {\displaystyle a=0}).
* מסקנה נוספת מהנ"ל, הידועה כ*משפט הדמר*, היא - אם {\displaystyle f} פונקציה שלמה ללא אפסים ו-{\displaystyle M\_{f}(r)\leq C^{r^{a}},r\rightarrow \infty }, עם {\displaystyle C>1}, אז היא מהצורה {\displaystyle f(z)=e^{p(z)}} כאשר {\displaystyle p} פולינום ממעלה {\displaystyle \left\lfloor a\right\rfloor }. (המשפט מתקבל מהנ"ל עם {\displaystyle log(f)}).

* המשפט הקטן של פיקארד מחזק את משפט ליוביל. הוא קובע שכל פונקציה שלמה ולא קבועה מקבלת כל ערך במישור המרוכב מלבד אולי ערך אחד (למשל פונקציית האקספוננט מקבלת כל ערך מלבד 0).

* המשפט נכון גם עבור פונקציות הולומורפיות בכמה משתנים, כלומר - פונקציה הולומורפית בכמה משתנים אשר חסומה היא קבועה.

* כל פונקציה הולומורפית על משטח רימן קומפקטי היא בהכרח קבועה (שכן מהקומפקטיות נובע שהפונקציה חסומה).

ראו גם
------

* תכונת ליוביל

קישורים חיצוניים
----------------

* משפט ליוביל, באתר MathWorld (באנגלית)

| אנליזה מרוכבת |
| --- |
| 

|  |
| --- |
| מספר מרוכב • שדה המספרים המרוכבים • פונקציה מרוכבת • פונקציה הולומורפית • פונקציה שלמה • נוסחת אוילר • משוואות קושי-רימן • משפט האינטגרל של קושי • נוסחת האינטגרל של קושי • משפט מוררה • משפט ליוביל • המשפט היסודי של האלגברה • טור לורן • סינגולריות • קוטב • משפט השאריות • עקרון הארגומנט • משפט רושה |

 |
| אנליזה מתמטית • חשבון אינפיניטסימלי • אנליזה וקטורית • טופולוגיה • אנליזה מרוכבת • אנליזה פונקציונלית • תורת המידה |